Hendecasyllaborum seu Baiarum libri duo/1.22
Quae ramo geminae sedetis una
Atque una canitis, vagae volucres,
Una et gutture luditis canoro,
Cum vobis amor unus, una cura,
Unum sit studium et fidele amoris
(Nostri nam variant subinde amores),
Vos, blandae volucres, amoris instar,
Exemplum fidei iugalis unum,
Quae vis, obsecro, dicite, est amoris
Tam constans male dissidensque secum?
Nam, si pascitur e calore et igni,
Cur, o cur miseri subinde amantes
Frigescunt simul et tremunt, geluque
Toto pectore sanguis obrigescit?
Sin est frigida vis geluque ab ipso
Horrescit simul omnibus medullis,
Cur, o cur miseri subinde amantes
Uruntur tacito calore et igni,
Toto pectore sanguis ustulatur?
Quaenam haec tam varians subinde vis, ut
Alternis calor imperet geluque?
Vos o dicite, blandulae volucres,
Exemplum fidei atque amoris unum.